KIRJALLINEN KYSYMYS E-3030/02 esittäjä(t): Jaime Valdivielso de Cué (PPE-DE) komissiolle. Matkapuhelinten verkkovierailujen liian korkeat maksut.



Virallinen lehti nro 222 E , 18/09/2003 s. 0038 - 0039



KIRJALLINEN KYSYMYS E-3030/02 esittäjä(t): Jaime Valdivielso de Cué (PPE-DE) komissiolle (23. lokakuuta 2002) Aihe: Matkapuhelinten verkkovierailujen liian korkeat maksut Euroopan komissio on jo tehnyt jonkin aikaa tutkimusta verkkovierailupalveluista, joita puhelinyhtiöt tarjoavat ulkomaille matkustaville asiakkailleen. Epäillään, että tietyt yhtiöt itse asiassa harjoittavat vilppiä pitäessään palvelumaksut keinotekoisen korkeina. Tästä aiheutuu käyttäjille vahinkoa. Mitä komissio aikoo tehdä ratkaistakseen ongelman? Miten tutkimuksia voidaan nopeuttaa, jotta käyttäjät eivät enää pitkään joutuisi kärsimään vahinkoa? Kuinka pian eurooppalaiset voivat saada kohtuuhintaisia verkkovierailupalveluja? Mitä korvauksia voidaan harkita asiasta kärsimään joutuneille käyttäjille? Mario Montin komission puolesta antama vastaus (3. joulukuuta 2002) Komissio pani vireille kansainvälisiä matkapuhelinten verkkovierailumarkkinoita koskevat tutkimuksensa vuoden 1999 lopulla ja suoritti alan perusteellisen tarkastelun. Alan tarkastelua koskevassa valmisteluasiakirjassa, joka julkaistiin joulukuussa 2000 kilpailun pääosaston www-sivustolla(1), todettiin, että markkinoiden keskittyminen oli suurta, sekä tukku- että vähittäishinnat olivat korkeat ja nousivat edelleen eikä kyseisillä hinnoilla näyttänyt olevan mitään yhteyttä kustannuksiin. Todennäköiset kilpailua koskevat huolenaiheet olivat ylihinnoittelu ja kilpailunvastainen yhteistyö. Komissio teki heinäkuussa 2001 yllätyskäyntejä matkapuhelinoperaattoreiden toimitiloihin Saksassa ja Yhdistyneessä kuningaskunnassa, joissa tilanne näytti erityisen vakavalta. Komissio on tarkastellut keräämiään tietoja ja pyytänyt muun muassa operaattoreilta yksityiskohtaisia tietoja. Komissio aikoo toteuttaa piakkoin konkreettisia toimenpiteitä, mutta se ei halua tässä vaiheessa ennakoida tutkimuksen tuloksia eikä arvioida siinä mukana olevia yrityksiä. Komission pantua vireille tutkimuksensa tietyt operaattorit ovat alkaneet tarjota palveluita yhtenäisellä hinnalla; kyseiset hinnat ovat kuitenkin erittäin korkeat. Vaikuttaa sen vuoksi siltä, että operaattoreilla on vielä runsaasti mahdollisuuksia alentaa hintojaan huomattavasti. Hintoja voidaan alentaa kolmella tavalla: operaattorit voivat alentaa hintojaan itse, komissio voi aloittaa toimenpiteet kilpailusääntöjen mukaisesti tai verkkovierailuun voidaan soveltaa alakohtaista lainsäädäntöä kussakin jäsenvaltiossa. Kansainvälisestä verkkovierailusta on säädetty direktiivissä 2002/21/EY(2) (osa yhteisön sähköisen viestinnän uutta sääntelykehystä), jota voidaan soveltaa silloin, kun kansalliset sääntelyviranomaiset toteavat, että kansainvälisten verkkovierailupalvelujen kansallisilla markkinoilla ei ole tehokasta kilpailua. Tässä vaiheessa ei kuitenkaan ole vielä selvää, mitä toimenpiteitä kansalliset sääntelyviranomaiset aikovat toteuttaa sen varmistamiseksi, että ulkomailla matkapuhelimiaan käyttävät kuluttajat hyötyvät täysin Euroopan laajuisista markkinoista. (1) http://europa.eu.int/comm/competition/antitrust/others/sector_inquiries/roaming/working_document_on_initial_results.pdf. (2) Euroopan parlamentin ja neuvoston direktiivi 2002/21/EY, annettu 7 päivänä maaliskuuta 2002, sähköisten viestintäverkkojen ja -palvelujen yhteisestä sääntelyjärjestelmästä (puitedirektiivi), EYVL L 108, 24.4.2002.